Document ID: 32000R2878

Kommissionens forordning (EF) nr. 2878/2000
af 28. december 2000
om ændring af bilag IV til Rådets forordning (EF) nr. 517/94 om den fælles ordning for indførsel af tekstilvarer fra en række tredjelande, som ikke er omfattet af bilaterale aftaler, protokoller eller andre arrangementer eller af andre specifikke fællesskabsregler for indførsel
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 517/94 af 7. marts 1994 om den fælles ordning for indførsel af tekstilvarer fra en række tredjelande, som ikke er omfattet af bilaterale aftaler, protokoller eller andre arrangementer eller af andre specifikke fællesskabsregler for indførsel(1), senest ændret ved forordning (EF) nr. 7/2000(2), særlig artikel 5 sammenholdt med artikel 25, stk. 4, og
ud fra følgende betragtninger:
(1) De kvantitative lofter for import af tekstilvarer og beklædningsgenstande med oprindelse i Nordkorea er opført i bilag IV til forordning (EF) nr. 517/94.
(2) Kommissionen er af erhvervsdrivende blevet anmodet om at hæve bestemte kvantitative lofter for import af tekstilvarer med oprindelse i Nordkorea for at imødekomme markedets efterspørgsel.
(3) Under hensyntagen til de berørte parters forskellige interesser må der skabes en vis balance mellem den fornødne beskyttelse af den pågældende industri i Fællesskabet og et tilfredsstillende handelsniveau med Nordkorea.
(4) En gennemgang af situationen for den pågældende industri i Fællesskabet viser, at det er muligt at øge visse kontingenter for Nordkorea uden at skade det ovenfor nævnte mål.
(5) I betragtning af de erhvervsdrivendes anmodning finder Kommissionen det derfor hensigtsmæssigt at tilpasse visse af de kvantitative lofter, der gælder for Nordkorea.
(6) Bilag IV til forordning (EF) nr. 517/94 bør derfor tilpasses.
(7) Det er ønskeligt, at denne forordning træder i kraft dagen efter offentliggørelsen, så erhvervsdrivende kan drage fordel af den så hurtigt som muligt.
(8) De i denne forordning fastsatte foranstaltninger er i overensstemmelse med udtalelse fra det tekstiludvalg, der er nedsat i henhold til forordning (EF) nr. 517/94 -
UDSTEDT FØLGENDE FORORDNING:
Artikel 1
Bilag IV til forordning (EF) nr. 517/94 affattes som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. december 2000.

Labels: 1
3
5